Farg‘ona viloyatida intensiv texnologiyalarga asoslangan bog‘ va tokzorlar barpo etish loyihasini amalga oshirishga doir chora-tadbirlar to‘g‘risida

Qishloq xo‘jaligi ishlab chiqarishiga zamonaviy bozor munosabatlarining tatbiq etilishini ta’minlash, 2019-2020-yillarda Farg‘ona viloyatining O‘zbekiston, Oltiariq va Quva tumanlarida, shuningdek, Quvasoy shahrida intensiv texnologiyalarga asoslangan, eksportbop navli bog‘ va tokzorlar barpo etish loyihasini samarali amalga oshirishni ta’minlash maqsadida Vazirlar Mahkamasi qaror qiladi:
 1. O‘zbekiston Respublikasi Qishloq xo‘jaligi vazirligi, Iqtisodiyot va sanoat vazirligi, Davlat aktivlarini boshqarish agentligi, O‘zbekiston fermer, dehqon xo‘jaliklari va tomorqa yer egalari kengashi, Farg‘ona viloyati hokimligi hamda loyihani amalga oshirishda ishtirok etadigan mahalliy operator — “Green control” mas’uliyati cheklangan jamiyatining:
 2019-2020-yillarda Farg‘ona viloyatining O‘zbekiston, Oltiariq, Quva, Qo‘shtepa tumanlarida, shuningdek, Quvasoy shahrida 2000 gektar yer maydonida dastlabki qiymati 38,6 mln. AQSh dollariga teng bo‘lgan intensiv texnologiyalarga asoslangan, eksportbop navli bog‘ va tokzorlarni tajriba tariqasida aksiyadorlik jamiyati orqali barpo etish;
 loyihani amalga oshirish uchun Farg‘ona viloyati Farg‘ona shahrida aksiyadorlik jamiyati shaklidagi tadbirkorlik subyektini ta’sis etish;
 aksiyadorlik jamiyati ustav kapitalini Qishloq xo‘jaligi vazirligi huzuridagi Bog‘dorchilik va issiqxona xo‘jaligini rivojlantirish agentligiga — 13 foiz, Farg‘ona viloyati hokimligiga — 2 foiz, mahalliy va xorijiy investorlarga — 85 foiz miqdorida taqsimlash to‘g‘risidagi takliflari ma’qullansin.
 2. Farg‘ona viloyati hokimligi loyihani amalga oshirish uchun zarur bo‘lgan yer maydonini bir oy muddatda belgilangan tartibda ajratilishini ta’minlasin.
 3. Belgilansinki, O‘zbekiston Respublikasi Qishloq xo‘jaligi vazirligi, Qishloq xo‘jaligi vazirligi huzuridagi Uzumchilik va vinochilikni rivojlantirish agentligi hamda Bog‘dorchilik va issiqxona xo‘jaligini rivojlantirish agentligining aksiyadorlik jamiyatining ustav kapitalidagi ulushlari quyidagi manbalar hisobidan shakllantiriladi:
 O‘zbekiston Respublikasi Qishloq xo‘jaligi vazirligi huzuridagi Uzumchilik va vinochilikni rivojlantirish agentligining Uzum yetishtiruvchilar va vino tayyorlovchilarni qo‘llab-quvvatlash jamg‘armasi mablag‘lari;
 O‘zbekiston Respublikasi Qishloq xo‘jaligi vazirligi huzuridagi Bog‘dorchilik va issiqxona xo‘jaligini rivojlantirish agentligi qoshidagi Bog‘dorchilik va issiqxona xo‘jaligini rivojlantirish jamg‘armasi mablag‘lari.
 4. O‘zbekiston Respublikasi Qishloq xo‘jaligi vazirligiga:
 hamda Farg‘ona viloyati hokimligiga istisno tariqasida, aksiyadorlik jamiyatining ustav kapitalidagi davlat paketlari bo‘yicha aksiyador huquqlarini amalga oshirish;
 O‘zbekiston Respublikasining yirik shaharlarida loyiha taqdimotlarini o‘tkazish, aholi va tadbirkorlik subyektlarining bo‘sh turgan mablag‘larini loyihani amalga oshirishga jalb etish, mablag‘lardan maqsadli va samarali ishlatilishi ta’minlash maqsadida auditorlik va konsalting xizmatlari ko‘rsatuvchi dunyoning “katta to‘rtligi”ga kirgan kompaniyalardan birini jalb etish huquqi berilsin.
 5. O‘zbekiston Respublikasi Qishloq xo‘jaligi vazirligi Iqtisodiyot va sanoat vazirligi, O‘zbekiston fermer, dehqon xo‘jaliklari va tomorqa yer egalari kengashi bilan birgalikda intensiv texnologiyalarga asoslangan bog‘ va tokzorlarni aksiyadorlik jamiyati orqali barpo etish natijalariga ko‘ra, 2020-yil 1-dekabrga qadar mazkur loyihani respublikaning boshqa hududlariga tatbiq etish to‘g‘risida asoslantirilgan takliflarni Vazirlar Mahkamasiga kiritsin.
 6. Mazkur qarorning bajarilishini nazorat qilish O‘zbekiston Respublikasi Bosh vazirining agrar va oziq-ovqat sohalarini rivojlantirish masalalari bo‘yicha maslahatchisi A.D. Vaxabov va O‘zbekiston Respublikasi qishloq xo‘jaligi vaziri J.A. Xodjayev zimmasiga yuklansin.